Եթե ունեք Android կամ iOS համակարգերով աշխատող սմարթֆոն և հաճախ եք հավելվածներ ներբեռնում ինտերնետից, ապա հաստատ նկատած կլինեք Flappy Bird խաղը: Վերջին շաբաթների ընթացքում այս խաղը Apple App Store-ում և Google Play-ում համարվում էր ամենահայտնի խաղը և ներբեռնվել էր ավելի քան 50 միլիոն անգամ: Երևի մտածում եք, որ սովորական երևույթ է և զարմանալու պատճառ չկա: Սակայն իրականում կա զարմանալու երկու պատճառ: Նախևառաջ App Store-ում կան այդ խաղից շատ ավելի հետաքրքիր ու գեղեցիկ գրաֆիկայով խաղեր: Flappy Bird խաղը չափազանց պարզ է: Պետք է անընդհատ մատով սեղմել սմարթֆոնի էկրանը և չթողնել, որպեսզի թռչունը ընկնի կամ դիպչի խողովակներին (ի դեպ, խողովակներին դեռևս կանդրադառնանք): Չնայած պարզ ինտերֆեյսին և խաղի պարզությանը, Flappy Bird-ը բավականին դժվար խաղ է: Սակայն դեռևս գաղտնիք է մնում, թե ինչպես է կարողացել վիետնամացի երիտասարդի կողմից ստեղծված այս խաղը կարճ ժամանակահատվածում այսքան հայտնի դառնալ: Ներքևում կարող եք տեսնել խաղի ներբեռնումների գրաֆիկը սկսած ս.թ. հունվարի 1-ից մինչ ս.թ. փետրվարի 8-ը: Նշեմ, որ խաղը ստեղծվել է 2013 թվականի մայիսին և այն ժամանակ ունեցել է ոչ այդքան ներբեռնումներ: